
ՀԻՄՆԱՎՈՐՈՒՄ
«ՍԱՀՄԱՆԱՅԻՆ ՇԵՐՏՈՒՄ ԵՎ ՍԱՀՄԱՆԱՅԻՆ ԳԵՏԻ ԱՓԵՐԻՆ ԳՏՆՎՈՂ ՀԱՆՔԱՎԱՅՐԵՐՈՒՄ ՕԳՏԱԿԱՐ ՀԱՆԱԾՈՆԵՐԻ ԱՐԴՅՈՒՆԱՀԱՆՄԱՆ ԱՇԽԱՏԱՆՔՆԵՐ ԻՐԱԿԱՆԱՑՆՈՂ ՀԱՆՈՒԹԱԲԱՐՁԻՉ ԵՎ ՀԱՆՈՒԹԱՓՈԽԱԴՐԻՉ ՏԵԽՆԻԿԱԿԱՆ ՄԻՋՈՑՆԵՐԸ, ՕԳՏԱԿԱՐ ՀԱՆԱԾՈՆ ՏԵՂԱՓՈԽՈՂ ԲԵՌՆԱՏԱՐ ԱՎՏՈՄՈԲԻԼՆԵՐԸ ՋԻՊԻԷՍ (ԳԼՈԲԱԼ ՏԵՂՈՐՈՇՄԱՆ ՀԱՄԱԿԱՐԳ) ՀԱՄԱԿԱՐԳՈՎ ԿԱՀԱՎՈՐԵԼՈՒ ԵՎ ԱՅԴ ՀԱՄԱԿԱՐԳԸ ՍԵՐՎԵՐԱՅԻՆ ԵՆԹԱԿԱՌՈՒՑՎԱԾՔԻՆ ԱՆԽԱՓԱՆ ՄԻԱՑՎԱԾ ԼԻՆԵԼՈՒ ՊԱՅՄԱՆՆԵՐԸ, ԻՆՉՊԵՍ ՆԱԵՎ ՆՇՅԱԼ ՀԱՄԱԿԱՐԳՈՎ ՍՏԱՑՎՈՂ ՏՎՅԱԼՆԵՐԻՆ ՀԱՍԱՆԵԼԻՈՒԹՅՈՒՆ ՈՒՆԵՑՈՂ ՄԱՐՄԻՆՆԵՐԻ ՑԱՆԿԸ, ՏՎՅԱԼՆԵՐԻ ՄՇԱԿՄԱՆ ՈՒ ՓՈԽԱՆԱԿՄԱՆ ԿԱՐԳԸ, ՀԱՄԱԿԱՐԳԻ ԱՆՎՏԱՆԳՈՒԹՅԱՆ ԱՊԱՀՈՎՄԱՆ ՊԱՀԱՆՋՆԵՐԸ, ՀԱՄԱԿԱՐԳԻՑ ՕԳՏՎԵԼՈՒ ԿԱՐԳԸ ԵՎ ՀԱՄԱԿԱՐԳԻ ՇԱՀԱԳՈՐԾՄԱՆ ԿԱՆՈՆՆԵՐԸ ՍԱՀՄԱՆԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1․ Անհրաժեշտությունը – Սույն նախագծի ընդունման անհրաժեշտությունը բխում է 2025 թվականի նոյեմբերի 13-ին ընդունված «Հայաստանի Հանրապետության ընդերքի մասին օրենսգրքում փոփոխություններ և լրացումներ կատարելու մասին» ՀՕ-395-Ն օրենքով կատարված բարեփոխումներից, մասնավորապես՝ օրենսգրքի 15-րդ հոդվածի 2-րդ մասի 29-րդ կետի պահանջների կատարման ապահովումից, համաձայն որի՝ ընդերքի օգտագործման և պահպանության ոլորտում Կառավարության լիազորությունների շրջանակն ընդլայնվել է սահմանային շերտում և սահմանային գետի ափերին գտնվող հանքավայրերում աշխատող տեխնիկական միջոցների նկատմամբ թվային վերահսկողության սահմանմամբ։ 
Նախագծի մշակումը նպատակաուղղված է սահմանային շերտում օգտակար հանածոների արդյունահանման և տեղափոխման գործընթացի թափանցիկության բարձրացմանը, ինչը հնարավոր կդառնա հանութաբարձիչ և հանութափոխադրիչ տեխնիկական միջոցների, ինչպես նաև օգտակար հանածոն տեղափոխող բեռնատար ավտոմոբիլների՝ ՋիՊիԷս (GPS) համակարգով պարտադիր կահավորման, դրանց սերվերային ենթակառուցվածքին անխափան միացման, ինչպես նաև տվյալների մշակման, փոխանակման և անվտանգության հստակ կանոնների սահմանման միջոցով։ Նախագծի ընդունումը հնարավորություն կտա 2-րդ հավելվածով  սահմանված պետական մարմիններին հասանելիություն ունենալ տեխնիկական և տրանսպորտային միջոցների տեղաշարժի վերաբերյալ տվյալներին և դրանք օգտագործել վերահսկողական նպատակներով։ Դա կնպաստի արդյունահանման և տեղափոխման գործընթացների վերահսկելիության բարձրացմանը, հնարավոր խախտումների վաղ հայտնաբերմանը, ինչպես նաև սահմանային գետի հունի վրա հնարավոր բացասական ազդեցությունների ռիսկերի նվազեցմանը։
2. Ընթացիկ իրավիճակը և խնդիրները -  2025 թվականի նոյեմբերի 13-ին ընդունված ՀՕ-395-Ն օրենքով Կառավարությանը վերապահվել է սահմանային շերտում և սահմանային գետի ափերին գտնվող հանքավայրերում շահագործվող տեխնիկական և տրանսպորտային միջոցները ՋիՊիԷս (GPS) համակարգով կահավորելու պայմանները և դրա կիրառման հետ կապված կարգավորումները սահմանելու լիազորություն։ Սույն նախագիծն ուղղված է նշված օրենսդրական դրույթների լիարժեք կիրարկումն ապահովող գործիքակազմի ներդրմանը, քանի որ ներկայումս բացակայում են տվյալների փոխանակման կոնկրետ ընթացակարգերը, սերվերային ենթակառուցվածքին անխափան միացման տեխնիկական պայմանները և ստացվող տեղեկատվությանը հասանելիություն ունեցող մարմինների հստակ շրջանակը: Առանց սույն կարգավորումների սահմանման՝ օրենսգրքով նախատեսված վերահսկողական մեխանիզմների գործնական կիրառումը մնում է անկատար, ինչը թույլ չի տալիս ստանալ և վերլուծել տեխնիկական ու տրանսպորտային միջոցների տեղաշարժի վերաբերյալ տվյալները, ժամանակին հայտնաբերել հնարավոր խախտումները և նպաստել սահմանային գետի հունի վրա բացասական ազդեցությունների ռիսկերի նվազեցմանը։
3․ Կարգավորման նպատակը և բնույթը – Սույն նախագծով սահմանվում են հանութաբարձիչ, հանութափոխադրիչ տեխնիկայի և բեռնատար ավտոմոբիլների ՋիՊիԷս (GPS) համակարգով պարտադիր կահավորման, դրանց սերվերային ենթակառուցվածքին անխափան միացված լինելու պայմանները, ինչպես նաև ստացվող տվյալների ավտոմատ ու անընդհատ արձանագրման և դրանց ստեղծման պահից մինչև մեկ տարի ժամկետով պահպանման պահանջները: Կարգավորումը հստակեցնում է տվյալներին հասանելիության իրավունք ունեցող պետական մարմինների ցանկը, տեղեկատվության մշակման, փոխանակման և տեղեկատվական անվտանգության ապահովման կանոնները: Բացի այդ, նախատեսվում են համակարգի շահագործման խիստ կանոններ, ներառյալ՝ ՋիՊիԷս (GPS) համակարգի բացակայության, անջատման կամ խափանման դեպքում տվյալ տեխնիկական կամ տրանսպորտային միջոցով իրականացվող արդյունահանման կամ փոխադրման աշխատանքների դադարեցման պարտավորությունը և սահմանված պահանջների խախտման համար ընդերքօգտագործողի պատասխանատվությունը, ինչն ուղղված է ընդերքօգտագործման թափանցիկության ապահովմանը և հնարավոր ապօրինությունների կանխարգելմանը:
4․ Նախագծի մշակման գործընթացում ներգրավված ինստիտուտները և անձինք – Սույն նախագիծը մշակվել է ՀՀ տարածքային կառավարման և ենթակառուցվածքների նախարարության կողմից: 
   5․ Ակնկալվող արդյունքը – Նախագծի ընդունման արդյունքում կձևավորվի սահմանային շերտում և սահմանային գետի ափերին գտնվող հանքավայրերում շահագործվող տեխնիկական և տրանսպորտային միջոցների տեղաշարժի գրանցման, տվյալների պահպանման և պետական մարմիններին տրամադրման իրավական ու կազմակերպական մեխանիզմ։ Սույն կարգավորումների ներդրմամբ կբարձրանա ընդերքօգտագործման գործընթացի թափանցիկությունը, կնվազեցվեն ապօրինի արդյունահանման և տեղափոխման ռիսկերը, ինչպես նաև կապահովվի տվյալների արդյունավետ փոխանակումը պետական լիազոր մարմինների միջև։ 
6. Ներկայացվող հարցի կապակցությամբ լրացուցիչ ֆինանսական միջոցների անհրաժեշտությունը և Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունները – Կառավարության որոշման նախագծի ընդունման կապակցությամբ պետական բյուջեի եկամուտներում և ծախսերում փոփոխություններ չեն ակնկալվում: 
7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Ներկայացվող նախագծերի մշակումը բխում է ՀՀ կառավարության 2021 թվականի օգոստոսի 18-ի N 1363-Ա որոշմամբ հաստատված հավելվածի  «2․8 բնական ռեսուրսների կայուն կառավարում» բաժնից (Կառավարության 2021-2026թթ. Ծրագիր)։
Նախագծով նախատեսվող կարգավորումները ուղղված են բնական ռեսուրսների պատասխանատու և կայուն օգտագործման ապահովմանը՝ սահմանային շերտում և սահմանային գետերի ափերին գտնվող հանքավայրերում օգտակար հանածոների արդյունահանման և տեղափոխման գործընթացների նկատմամբ առավել հստակ, կանխատեսելի և վերահսկելի մեխանիզմների ներդրման միջոցով։
Մասնավորապես, ՋիՊիԷս (GPS) համակարգով կահավորված հանութաբարձիչ և հանութափոխադրիչ տեխնիկական միջոցների, ինչպես նաև օգտակար հանածոն տեղափոխող բեռնատար ավտոմոբիլների տեղաշարժի անխափան արձանագրումը, սերվերային ենթակառուցվածքին անխափան միացումը, տվյալների պահպանումը, փոխանակումը և լիազոր մարմիններին հասանելիության ապահովումը հնարավորություն են տալիս բարձրացնել ընդերքօգտագործման գործընթացի թափանցիկությունը և վերահսկելիությունը։

